РЕШЕНИЕ НА КОМИСИЯТА
от 1 февруари 2007 година
за разрешаване на някои държави-членки да използват информация от източници, различни от статистически проучвания, за целите на изследването на структурата на земеделските стопанства за 2007 година
(нотифицирано под номер C(2006) 7173)
(само текстовете на английски, датски, естонски, малтийски, немски, нидерландски, словенски, унгарски, фински, френски и шведски език са автентични)
(текст от значение за ЕИП)
(2007/80/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 571/88 на Съвета от 29 февруари 1988 г. относно организацията на общностните изследвания на структурата на земеделските стопанства между 1988 и 1997 г. (1), и по-специално член 8, параграф 2 от него,
като има предвид, че:
(1)
При определянето на характеристиките, които трябва да бъдат изследвани, е необходимо да се положат усилия за ограничаване, доколкото това е възможно, на натоварването на респондентите. В съответствие с член 8, параграф 2 от Регламент (ЕИО) № 571/88 някои държави-членки поискаха разрешение да използват за някои характеристики на изследването върху структурата на земеделските стопанства за 2007 г. налична информация от източници, различни от статистически проучвания.
(2)
Държавите-членки, желаещи разрешение да използват данни от източници, различни от статистически проучвания, предоставиха на Комисията техническа документация за приложимостта и точността на тези източници. Комисията проучи документацията и прецени, че тя е подходяща. Следователно исканите от държавите-членки разрешения трябва да бъдат предоставени.
(3)
Резултатите от изследванията на земеделската структура са от голямо значение за Общата селскостопанска политика. По тази причина е необходимо да се поддържа високо качество на информацията, като използването на данни от източници, различни от статистически проучвания, трябва да се разрешава само в случай че тези данни са толкова достоверни, колкото данните от статистическите проучвания. Следователно от държавите-членки се изисква да вземат необходимите мерки, за да гарантират, че предоставената информация е със същото качество като информацията, получена от статистическите проучвания, и да докладват за качеството.
(4)
Мерките, предвидени в настоящото решение, са в съответствие със становището на Постоянния комитет по земеделската статистика,
ПРИЕ НАСТОЯЩОТО РЕШЕНИЕ:
Член 1
1. Разрешава се на държавите-членки, изброени в приложението, да използват вече налична информация от източници, различни от статистически проучвания, за някои характеристики на изследването на земеделската структура за 2007 г.
Тези източници са посочени в приложението към настоящото решение.
2. Въпросните държави-членки вземат необходимите мерки, за да гарантират, че информацията, посочена в параграф 1, е поне със същото качество като информацията, получена от статистическите проучвания.
Те включват оценка на качеството на информацията в методологичните доклади, които трябва да бъдат предоставени на Комисията с утвърдените данни от изследването.
Член 2
Адресати на настоящото решение са Кралство Дания, Федерална република Германия, Република Естония, Великото херцогство Люксембург, Република Унгария, Република Малта, Кралство Нидерландия, Република Австрия, Република Словения, Република Финландия, Кралство Швеция и Обединеното кралство Великобритания и Северна Ирландия.
Съставено в Брюксел на 1 февруари 2007 година.